Niy trza być wielkim szpecym coby wiedzieć, że na Mundialu ô dobry wynik biyda bez nutki szczynścio. Jakby to padoł uja Ojgyn z Rajchu trza mieć „throschka Glück’a”. Polsko kadra już na sztarcie jednak Glück’a (abo jak wolicie: Glika) straciyła. Z rozmańtych powodōw na ausie znodło sie w sumie aż 5-ciu Ślōnzokōw przimierzanych na Mundial.
Wrōca do Kamila Glika, bo to tera medialny tymat nr 1. Badania w Nicei potwierdziyły to co padali już dochtory polskij kadry. Ni ma dobrze, ale fōrtka na Mundial ni ma jeszcze durś zawarto. Jedne je pewne, synek z Jastrzymbio zrobi wszyjsko coby w Rusach poszpilać. Na finał bydzie tyroł jak mody sornik, gorzij jak Poloki niy wylezōm z grupy… Dalsze analizy jego kōntuzji wolołbych se darować, bo już za tela fandzolynio w mediach na tyn tymat. Jedyn ze szpecōw ofyn uznoł nawet, że Glik próbōm szlagu szkopyrtkōm przi siatkonodze za fest „przigwiazdorzył”, dyć żodyn ś niego Pele ani Cristiano. I nojlepsze: „ktoś powiyniyn pedzieć Kamilowi coby sie niy wygupioł”. Toć! Czamu kej Glik wybijoł sie do luftu, tryner niy padoł mu: „Kamilku, niy skokej tak, bo se ała zrobisz”. Jo sie pytōm, kaj wtedy bōł sztab szkolyniowy? Czamu fojermōny niy rozônaczyły ôchrōnnej plały? Czamu Jacek Gmoch niy rozrysowoł Kamilowi dobrego kōnta natarcio do zola? Skandal i ôstuda!
Jednak, pierzina, poniōsło mie i pojechołech z analizōm kōntuzji na trzi sztwierci felietōnu jak kożdy szanujōncy sie „szpec fusbalowy”. Kōntuzjo Glika przićmiyła już praje durś ôstateczne wybory kadrowe Adama Nawałki, a te do Ślōnzokōw mōgły być lepsze… Na Mundial niy pojadōm mody pōmocnik Górnika, Szymon Żurkowski i torman Romy Łukasz Skorupski. Skuli wielkij rywalizacje w ataku juz pryndzyj ôdpod Jakub Świerczok (Łudogorec). Na kōniec skreślōny ôstoł Kamil Wilczek (Brøndby). Jego duński tryner już pryndzyj godoł, że jak Wilczek niy pojedzie to znaczy, że Poloki majōm forma na Majstra. Przesada? Chyba ja, ale ôbadōmy. Milik, Piszczek i… Glik sztyjc w grze.
szl_Latn szl_Latn szl_Latn